ตลาดหุ้นเอเชียเพิ่มขึ้นเช้านี้ หลังวิกฤตหนี้กรีซคลี่คลาย
ตลาดหุ้นเอเชียปรับตัวเพิ่มขึ้นในช่วงเช้าวันนี้ เนื่องจากวิกฤตหนี้กรีซเริ่มคลี่คลาย ส่งผลให้ตลาดหุ้นทั่วโลกดีดตัวขึ้น
17 ก.ค. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ เนื่องจากวิกฤตหนี้กรีซเริ่มคลี่คลาย ส่งผลให้ตลาดหุ้นทั่วโลกดีดตัวขึ้น
ดัชนี MSCI Asia Pacific เคลื่อนไหวเล็กน้อยที่ระดับ 144.32 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,646.63 จุด เพิ่มขึ้น 46.51 จุด, ดัชนี HSI ตลาดหุ้นฮ่องกงเปิดวันนี้ที่ 25,246.64 จุด เพิ่มขึ้น 83.86 จุด, ดัชนี TAIEX ตลาดหุ้นไต้หวันเปิดวันนี้ที่ 9,060.92 จุด เพิ่มขึ้น 18.71 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,101.22 จุด เพิ่มขึ้น 13.33 จุด
ตลาดหุ้นมาเลเซียและตลาดหุ้นสิงคโปร์ปิดทำการวันนี้ เนื่องในเทศกาลฮารีรายออีฏิ้ลฟิตริ
ทั้งนี้ รัฐสภากรีซมีมติเห็นชอบด้วยคะแนนเสียง 229 เสียง จากจำนวนสมาชิกรัฐสภา 299 คน ให้ผ่านร่างกฎหมายปฏิรูปเศรษฐกิจฉบับใหม่ ซึ่งจะปูทางให้กรีซมีคุณสมบัติที่จะรับความช่วยเหลือด้านการเงินรอบที่ 3 และจะทำให้รัฐบาลสามารถบังคับใช้กฎหมายการปฏิรูประบบการจัดเก็บภาษีและการจ่ายเงินบำเหน็จบำนาญ
นอกจากนี้ ธนาคารกลางยุโรป (ECB) ยังประกาศเพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ
ขณะที่สหภาพยุโรป (EU) เห็นพ้องในหลักการที่จะปล่อยเงินกู้ระยะสั้นวงเงิน 7 พันล้านยูโร (7.65 พันล้านดอลลาร์) แก่กรีซแล้ว เพื่อให้กรีซสามารถชำระหนี้เงินกู้ 3.5 พันล้านยูโรแก่ธนาคารกลางยุโรป (ECB) ในวันจันทร์หน้า
 
อินโฟเควสท์ แปลและเรียบเรียง